Poštovani/a, 


obraćamo Vam se s poštovanjem i povjerenjem kao punopravni članovi akademske zajednice 
kako bismo Vam iskazali razloge za svoje neslaganje i nezadovoljstvo s Odlukom o uvođenju 
COVID potvrde (Klasa: 115-01/21/2, urbroj: 251-58-10203-21-17) od 29. studenoga 2021., 
kojom se Odluka Stožera civilne zaštite RH (NN 121/21) počinje primjenjivati i na studente 
našega Fakulteta. 


Prije svega, zahvaljujemo Vam na svemu Vašemu vremenu, trudu, zalaganju i susretljivošću 
prema nama i našim kolegama u ovim teškim i neizvjesnim pandemijskim uvjetima. 
Zahvaljujemo Vam i na svim naporima koje ulažete kako bi se predavanja, vježbe, konzultacije 
i ostali oblici nastave i rada nesmetano održavali na fakultetu i što nama i kolegama maksimalno 
izlazite ususret. 


Svjesni smo kako niste niti u moći niti u mogućnosti utjecati na sadržaj mjera i propisa koji se 
donose visokoškolskim ustanovama, pa tako i našemu Fakultetu. Ipak, znamo kako možete 
utjecati na ishod njihova donošenja. Pozivamo Vas da u duhu znanstvene metode, kritičkoga 
promišljanja, propitljivosti (svake) hipoteze te pluralizma i slobode misli kritički sagledate (a 
vjerujemo da možda već i jeste) donose li COVID potvrde našemu Fakultetu ikakvu korist? 


Sama Odluka Stožera civilne zaštite (NN 121/21) točkom IX. ne obvezuje njezinu primjenu na 
»studente prilikom boravka u prostorima visokih učilišta“. S obzirom na to da je PMF 
sastavnica Sveučilišta u Zagrebu, njegova se znanstvena djelatnost i visoko obrazovanje 
uređuje Statutom Sveučilišta i Statutom Fakulteta. Stavak 3. čl. 3. Statuta Sveučilišta navodi 
kako ,,sve sveučilišne djelatnosti moraju biti usmjerene prema punom razvoju ljudske 
osobnosti i promicanju ljudskih prava i temeljnih sloboda", pa tako i nastavna djelatnost, 
studentima nužna za stjecanje potrebnih znanja i vještina za obrazovanje i stručno usavršavanje. 
Nadalje, stavak 2. čl. 6. istoga Statuta donosi da su ,,uzajamnost i partnerstvo svih članova 
akademske zajednice temeljno načelo po kojem djeluje Sveučilište", a sljedeći stavak iste točke 
naglašava kako ,,Sveučilište poštuje ustavno načelo o nedopustivosti diskriminacije", između 
ostaloga, i na temelju zdravstvenoga stanja studenta. Jednako tako, Etički kodeks Sveučilišta u 
Zagrebu, obvezujuć za sve zaposlenike i studente Sveučilišta (stavci 1. I 2. čl. 1. Kodeksa) u 
stavku 1. čl. 4. navodi kako ,,Sveučilište svakom članu sveučilišne zajednice mora osigurati 
uživanje svih ljudskih prava koja se ostvaruju unutar sveučilišne zajednice te poštovanje prava 
zajamčenih Ustavom i zakonima Republike Hrvatske" te u stavku 1. čl. 7. ponovno naglašava 
kako se ,,svaki član sveučilišne zajednice treba ponašati u skladu s načelom jednakosti 1 
pravednosti na način koji isključuje svaku diskriminaciju, zlostavljanje, uznemiravanje ili 
iskorištavanje“, pa i na temelju zdravstvenoga stanja (stavak 1. čl. 11. Kodeksa). Poštivanje 
akademske = slobode (čl. 8. Kodeksa, stavak 3. čl 6. Statuta Sveučilišta) i 
osiguravanje jednakih uvjeta u ostvarivanju profesionalnih obaveza (stavak 3. čl. 7. 
Kodeksa), a koje se u našemu slučaju odnose na studiranje odn. pristup i boravak u 
fakultetskim prostorijama, dužnost su Sveučilišta, a time i Fakulteta. 


Navođenjem ovih pravno obvezujućih odredbi ne želimo odbaciti odgovornosti koje imamo 
prema Fakultetu, ostalim članovima akademske zajednice i društvu, već naglasiti kako su naši 
zahtjevi pravno, zakonodavno i ustavno utemeljeni te ne predstavljaju puki prkos ili 
nepoštivanje autoriteta, već su, dapače, prilog u obrani autonomnosti sveučilišta i visokoga 
obrazovanja u cjelini. Kao članovi akademske zajednice i budući znanstvenici, svjesni smo 
kako je trenutna pandemija SARS-CoV-2 virusa zdravstveni, društveni, politički, gospodarski, 


okolišni i znanstveni problem na međunarodnoj razini te kako znanstvena zajednica u Hrvatskoj 
poduzima sve napore kako bi pridonijela razumijevanju i otklanjanju svih poteškoća i 
nedoumica s kojima se hrvatsko društvo suočava. Poznavajući stručnost i dokazanu kvalitetu 
naših predavača, ali i svih djelatnika Fakulteta, vjerujemo kako je Fakultetsko vijeće Odluku 
donijelo u dobroj namjeri i bez skrivenih motiva. Ipak, Vaša dobronamjernost ne može poništiti 
neetičnost, diskriminatornost, neustavnost 1 dvojbenu znanstvenu utemeljenost Odluke čije će 
se posljedice odraziti na cijelu našu akademsku zajednicu. S obzirom na to da u znanosti ne 
postoji konsenzus oko učinkovitosti COVID potvrda (o čemu svjedoče inicijative znanstvenika 

poput Velike barringtonske deklaracije ili ,Liječnika za COVID etiku"), a i da je daljnji tijek 
pandemije neizvjestan i teško procjenjiv, u donošenju važnih odluka trebali bismo se 


voditi načelom opreza, sveobuhvatno razmatrajući posljedice i utemeljenost njihove primjene. 
Govorimo u množini želeći podsjetiti kako nama studentima nije dana mogućnost izjašnjavanja 
o uvođenju COVID potvrda, izuzev prisustva studentskih predstavnika na sjednici Vijeća. 
Jedina anketa, provedena na uzorku od 15 927 studenata Sveučilišta u Zagrebu, pokazala je 
kako se 63,5% studenata Sveučilišta protivi ovakvoj odluci. Čak 50,5% ispitanika istaknulo 
je kako potvrde nisu korisne (jer posjedovanje potvrde ne sprječava širenje zaraze), a 44,5% 
navodi kako se takvom odlukom narušava sloboda pojedinca. Neučinkovitost potvrda u 
sprječavanju širenja zaraze pokazuje i sve veći broj znanstvenih i kliničkih istraživanja (kao 
samo jedan primjer od mnogih navodimo istraživanje Subramanian i Kumar (European Journal 
of Epidemiology, 2021.)), ali i primjeri gradova, administrativnih jedinica, pa i cijelih država 
koje unatoč velikomu udjelu stanovništva koje posjeduje COVID potvrde ne uspijevaju smanjiti 
incidenciju zaraženih i širenje (novih) varijanti SARS-CoV-2 virusa. Vjerujemo da ste svjesni 
kako će ova Odluka pogoditi brojne studente i na financijskoj i na psihološkoj razini. 
Mnogi naši kolege uz izvršavanje fakultetskih obaveza moraju i raditi kako bi mogli pokriti 
troškove studiranja i smještaja. Obavezna testiranja dva ili tri puta tjedno mnogima predstavlja 
ne samo neizdrživi novčani izdatak, već i dodatni psihološki pritisak kojim ih se želi prisiliti na 
prihvaćanje medicinskih postupaka na čije odbijanje imaju neotuđivo i neopozivo pravo po 
svim relevantnim zakonima, međunarodnim konvencijama i Ustavu Republike Hrvatske.. 


Jedino što zahtijevamo jest poštivanje Ustava i zakona RH te Statuta PMF-a i Statuta 
Sveučilišta u Zagrebu. Želimo studirati, stjecati znanja i vještine kako bismo jednoga 
dana mogli biti korisni cijelomu našemu društvu i čovječanstvu. Da bismo to postigli 
potrebna nam je međusobna suradnja, uvažavanje, susretljivost i komunikacija jer Fakultet 
činimo i mi, studenti. Primjena ove Odluke na našemu Fakultetu, već dovoljno pogođenom 
posljedicama potresa i izazovima pandemije SARS-CoV-2 virusa, neće pridonijeti 
normalizaciji stanja koju svi, vjerujemo, budno iščekujemo. Uvođenje potvrda odrazit će se 
negativno i na djelatnike i na studente, neovisno o njihovom statusu (ne)potvrđenosti. 


Pozivamo Vas da stanete u obranu autonomije sveučilišta i temeljnih ljudskih prava. 
Pozivamo Vas da pomognete očuvati naš Fakultet kao mjesto slobodne i argumentirane 
razmjene mišljenja, uvažavanja, poštivanja i prihvaćanja. Pozivamo 
Vas da pridonesete u nastojanjima da naš Fakultet ponovno bude bedemom zajedništva, 
kvalitetnoga rada i stručnosti. 


Ponosni što smo dijelom naše akademske zajednice upućujemo Vam svoje zahvale i srdačne 
pozdrave, 


Studenti PMF-a za slobodu. 


